CELEX: 32020R2013
Language: fi
Date: 2020-08-21 00:00:00
Title: Komission delegoitu asetus (EU) 2020/2013, annettu 21 päivänä elokuuta 2020, Euroopan parlamentin ja neuvoston asetuksen (EU) 2019/1241 muuttamisesta siltä osin kuin kyse tiettyjen pohjakalakantojen ja pelagisten kantojen kalastuksia koskevista teknisistä toimenpiteistä Pohjanmerellä ja lounaisilla vesillä

10.12.2020   
               
               
                  FI
               
               
                  Euroopan unionin virallinen lehti
               
               
                  L 415/3
               
            
         KOMISSION DELEGOITU ASETUS (EU) 2020/2013,
         annettu 21 päivänä elokuuta 2020,
         Euroopan parlamentin ja neuvoston asetuksen (EU) 2019/1241 muuttamisesta siltä osin kuin kyse tiettyjen pohjakalakantojen ja pelagisten kantojen kalastuksia koskevista teknisistä toimenpiteistä Pohjanmerellä ja lounaisilla vesillä
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon kalavarojen säilyttämisestä ja meriekosysteemien suojelemisesta teknisten toimenpiteiden avulla, neuvoston asetusten (EY) N:o 1967/2006, (EY) N:o 1224/2009 ja Euroopan parlamentin ja neuvoston asetusten (EU) N:o 1380/2013, (EU) 2016/1139, (EU) 2018/973, (EU) 2019/472 ja (EU) 2019/1022 muuttamisesta sekä neuvoston asetusten (EY) N:o 894/97, (EY) N:o 850/98, (EY) N:o 2549/2000, (EY) N:o 254/2002, (EY) N:o 812/2004 ja (EY) N:o 2187/2005 kumoamisesta 20 päivänä kesäkuuta 2019 annetun Euroopan parlamentin ja neuvoston asetuksen (EU) 2019/1241 (1) ja erityisesti sen 2 artiklan 2 kohdan, 10 artiklan 4 kohdan ja 15 artiklan 2 kohdan,
         sekä katsoo seuraavaa:
         
                     (1)
                  
                  
                     Kalavarojen säilyttämisestä ja meriekosysteemien suojelemisesta teknisten toimenpiteiden avulla annettu uusi asetus (EU) 2019/1241 tuli voimaan 14 päivänä elokuuta 2019. Sen liitteessä I vahvistetaan kiellettyjen lajien luettelo, liitteessä V erityiset säännökset Pohjanmerta koskevista alueellisista teknisistä toimenpiteistä ja liitteessä VII erityiset säännökset lounaisia vesiä koskevista alueellisista teknisistä toimenpiteistä.
                  
               
                     (2)
                  
                  
                     Asetuksen (EU) 2019/1241 2 artiklan 2 kohdassa siirretään komissiolle valta antaa delegoituja säädöksiä 15 artiklan nojalla ja 29 artiklan mukaisesti asetuksen muuttamiseksi siten, että 13 artiklan tai liitteissä V–X olevien A tai C osien asiaankuuluvia säännöksiä sovelletaan myös virkistyskalastukseen.
                  
               
                     (3)
                  
                  
                     Asetuksen (EU) 2019/1241 10 artiklan 4 kohdassa siirretään komissiolle valta antaa delegoituja säädöksiä 29 artiklan mukaisesti liitteessä I esitetyn kiellettyjä lajeja koskevan luettelon muuttamiseksi.
                  
               
                     (4)
                  
                  
                     Asetuksen (EU) 2019/1241 15 artiklan 2 kohdassa siirretään komissiolle valta antaa delegoituja säädöksiä kyseisen asetuksen 29 artiklan ja Euroopan parlamentin ja neuvoston asetuksen (EU) N:o 1380/2013 (2) 18 artiklan mukaisesti asetuksen (EU) 2019/1241 liitteissä vahvistettujen teknisten toimenpiteiden muuttamiseksi, täydentämiseksi tai kumoamiseksi taikka niistä poikkeamiseksi myös purkamisvelvoitteen täytäntöönpanon yhteydessä.
                  
               
                     (5)
                  
                  
                     Liitteessä I on luettelo kielletyistä lajeista. Asetuksen (EU) 2019/1241 liitteessä V vahvistetaan Pohjanmerta koskevat erityiset tekniset toimenpiteet ja liitteessä VII lounaisia vesiä koskevat erityiset tekniset toimenpiteet.
                  
               
                     (6)
                  
                  
                     Alankomailla, Belgialla, Ranskalla, Ruotsilla, Saksalla ja Tanskalla on välitön kalastuksenhoitoetu Pohjanmerellä. Kyseiset jäsenvaltiot toimittivat Pohjanmeren neuvoa-antavaa toimikuntaa ja pelagisia kantoja koskevaa neuvoa-antavaa toimikuntaa kuultuaan komissiolle 4 päivänä toukokuuta 2020 yhteisen suosituksen delegoiduksi säädökseksi.
                  
               
                     (7)
                  
                  
                     Alankomailla, Belgialla, Espanjalla, Portugalilla ja Ranskalla on välitön kalastuksenhoitoetu lounaisilla vesillä. Kyseiset jäsenvaltiot toimittivat lounaisten vesien neuvoa-antavaa toimikuntaa ja pelagisia kantoja koskevaa neuvoa-antavaa toimikuntaa kuultuaan komissiolle yhteisen suosituksen 4 päivänä toukokuuta 2020.
                  
               
                     (8)
                  
                  
                     Tämän asetuksen tarkoituksena on sisällyttää yhteen säädökseen voimassa olevat teknisiä toimenpiteitä koskevat säännökset, jotka on aiemmin hyväksytty osana Pohjanmeren ja lounaisten vesien poisheittämissuunnitelmia, sekä äskettäin ehdotetut tekniset toimenpiteet.
                  
               
                     (9)
                  
                  
                     Tieteellis-teknis-taloudellinen kalastuskomitea (STECF) antoi jäsenvaltioiden toimittamien tietojen perusteella myönteisen arvion (3) tiedoista, jotka alueelliset ryhmät olivat toimittaneet yhteisten suositusten sisältämien teknisten toimenpiteiden tueksi.
                  
               
                     (10)
                  
                  
                     Tässä asetuksessa esitetyt toimenpiteet on arvioitu asetuksen (EU) 2019/1241 2 artiklan 2 kohdan, 10, 15 ja 18 artiklan mukaisesti. Jäsenvaltiot toimittivat näyttöä siitä, että ehdotukset ovat asetuksen (EU) 2019/1241 15 artiklan 4 ja 5 kohdan mukaisia.
                  
               
                     (11)
                  
                  
                     Kalastusalan asiantuntijaryhmää kuultiin yhteisestä suosituksesta 28 päivänä heinäkuuta 2020. Euroopan parlamentti osallistui kokouksiin tarkkailijana.
                  
               
                     (12)
                  
                  
                     Niiden jäsenvaltioiden esittämässä yhteisessä suosituksessa, joilla on kalastuksenhoitoetu Pohjanmerellä, jäljempänä ’Pohjanmerta koskeva yhteinen suositus’, ehdotettiin kutevan hummerin sisällyttämistä asetuksen (EU) 2019/1241 liitteessä I olevaan luetteloon lajeista, joita ei saa kalastaa, pitää aluksella, jälleenlaivata, purkaa aluksesta, varastoida, myydä, pitää esillä tai tarjota myyntiin. STECF analysoi jäsenvaltioiden esittämät tiedot ja totesi, että toimenpiteen käyttöönoton tueksi on olemassa vakuuttavaa näyttöä. STECF totesi, että muilla alueilla on toteutettu samanlaisia toimenpiteitä ja että ne ovat tuottaneet taloudellista hyötyä pitkällä aikavälillä, kun hummerisaaliit ovat lisääntyneet kannan elpymisen myötä. Ehdotettu toimenpide olisi näin ollen sisällytettävä tähän asetukseen.
                  
               
                     (13)
                  
                  
                     Pohjanmerta koskevassa yhteisessä suosituksessa ehdotettiin euroopanhummerin säilyttämisen vähimmäisviitekooon korottamista Ruotsin talousvyöhykkeellä ICES-alueella 3a. Vaikka pyyntö ei sisältänyt erityistä näyttöä, STECF totesi toimenpiteen korottavan säilyttämisen vähimmäisviitekokoa. Tällaisen toimenpiteen ansiosta kantaa hyödynnetään pienemmällä intensiteetillä, mikä luonnollisesti edistää kannan säilymistä. Ehdotettu toimenpide olisi näin ollen sisällytettävä tähän asetukseen.
                  
               
                     (14)
                  
                  
                     Pohjanmerta koskevassa yhteisessä suosituksessa ehdotettiin myös virkistyskalastuksessa ICES-alueella 3a ja ICES-suuralueella 4 pyydetyn meribassin säilyttämisen vähimmäisviitekoon yhdenmukaistamista kaupallisessa kalastuksessa pyydetyn meribassin säilyttämisen vähimmäisviitekoon, sellaisena kuin se on määritettynä neuvoston asetuksen (EU) 2020/123 (4) 10 artiklan 5 kohdassa, kanssa. STECF totesi raportissaan 20–04, että kaupalliselle kalastukselle määritetyn säilyttämisen vähimmäisviitekoon soveltaminen virkistyskalastukseen on myönteinen hoitotoimenpide, koska myös virkistyskalastus myötävaikuttaa yleiseen kalastuskuolevuuteen. Ehdotettu toimenpide olisi näin ollen sisällytettävä tähän asetukseen.
                  
               
                     (15)
                  
                  
                     Pohjanmerta koskevassa yhteisessä suosituksessa ehdotettiin lisäksi useiden unionin ja Norjan välillä vuosina 2011 (5) ja 2012 (6) sovittujen teknisten lisätoimenpiteiden jatkamista. Jotkin näistä teknisistä erityistoimenpiteistä sisällytettiin jo asetuksen (EU) 2019/1241 liitteeseen V ja osa sisällytettiin asetuksen (EU) N:o 1380/2013 15 artiklan 5 kohdan a alakohdan nojalla vuosiksi 2019–2021 komission delegoituun asetukseen 2019/2238 (7). Kyseisillä toimenpiteillä pyritään parantamaan valikoivuutta ja vähentämään purkamisvelvoitteen piiriin kuuluvien kalastusten tai lajien tahattomia saaliita, ja ne olisi sisällytettävä asetuksen (EU) 2019/1241 liitteeseen V. Nämä toimenpiteet olisi sen vuoksi sisällytettävä tähän asetukseen.
                  
               
                     (16)
                  
                  
                     Pohjanmerta koskevassa yhteisessä suosituksessa ehdotettiin myös delegoidulla asetuksella (EU) 2019/2238 sallitun SepNep-verkkojen käytön jatkamista. STECF katsoi, että esitetyt tiedot olivat yksityiskohtaisia ja uskottavia ja että SepNepin tehokkuudesta saatiin näyttöä. STECF on analysoinut laitteen aiempina vuosina, ja sen päätelmä (8) pätee edelleen. Toimitettujen tietojen perusteella STECF totesi myös, että SepNep on asetuksen (EU) 2019/1241 15 artiklan 5 kohdan mukainen vastaava valikoiva laite keisarihummerin kohdennetulle kalastukselle vahvistettujen teknisten säännösten yhteydessä eikä heikennä valikoivuusvaatimuksia. Ehdotettu toimenpide olisi näin ollen sisällytettävä tähän asetukseen.
                  
               
                     (17)
                  
                  
                     Pohjanmerta koskevassa yhteisessä suosituksessa ehdotettiin lisäksi euroopanhummerin kaupallisen kalastuksen ja virkistyskalastuksen kausittaista pyyntikieltoa Ruotsin talousvyöhykkeellä ICES-alueella 3a. STECF analysoi jäsenvaltioiden toimittaman näytön ja totesi, että toimenpide vähentäisi kalastuskuolevuutta, millä todennäköisesti on myönteisiä vaikutuksia hummerikantaan yhdessä muiden ehdotettujen toimenpiteiden kanssa, vaikka ei toimitettu erityisiä tietoja, joiden perusteella sen mahdollisen hyödyn määrää voitaisiin mitata. Ehdotettu toimenpide olisi näin ollen sisällytettävä tähän asetukseen.
                  
               
                     (18)
                  
                  
                     Pohjanmerta koskevassa yhteisessä suosituksessa ehdotettiin, että hummeria ei saa kalastaa Ruotsin talousvyöhykkeellä ICES-alueella 3a muilla pyydyksillä kuin hummerimerroilla. STECF katsoi, että verkkojen käytön kieltämisellä hummerin ja langustin pyynnissä on ollut myönteisiä vaikutuksia muilla alueilla ja että toimenpiteellä on todennäköisesti myönteinen vaikutus hummerikantaan, vaikka ei toimitettu erityisiä tietoja, joiden perusteella sen mahdollisen hyödyn määrää voitaisiin mitata. Ehdotettu toimenpide olisi näin ollen sisällytettävä tähän asetukseen.
                  
               
                     (19)
                  
                  
                     Niiden jäsenvaltioiden toimittamassa yhteisessä suosituksessa, joilla on kalastuksenhoitoetu lounaisilla vesillä, jäljempänä ’lounaisia vesiä koskeva yhteinen suositus’, ehdotetaan pienimuotoisessa kalastuksessa (xávega) pyydetyn piikkimakrillin säilyttämisen vähimmäisviitekoon pitämistä voimassa ICES-alueella 8c ja suuralueella 9 sellaisena kuin se tällä hetkellä vahvistetaan komission delegoidussa asetuksessa (EU) 1394/2014 (9). STECF viittasi aiempaan arvioonsa (10), jossa se arvioi toimenpidettä myönteisesti ja katsoi, että yhteisessä suosituksessa vahvistettujen edellytysten mukaisena ehdotus ei todennäköisesti muuta kannan historiallista hyödyntämismallia. Koska pyynnön ehdot eivät ole muuttuneet ja koska STECF totesi, että hyödyntämismalli on ollut vakaa vähintään 20 vuoden ajan, kyseinen toimenpide olisi sisällytettävä tähän asetukseen.
                  
               
                     (20)
                  
                  
                     Lounaisia vesiä koskevassa yhteisessä suosituksessa ehdotettiin virkistyskalastuksessa lounaisilla vesillä pyydettyjen seuraavien lajien säilyttämisen vähimmäisviitekoon yhdenmukaistamista kyseisten lajien kaupalliseen kalastukseen sovellettavan säilyttämisen vähimmäisviitekoon kanssa: kolja, seiti, lyyraturska, kummeliturska, lasikampela, meriantura, punakampela, valkoturska, molva, tylppäpyrstömolva, makrilli, silli, piikkimakrilli, sardelli ja sardiini. Yhteisessä suosituksessa ehdotettiin suurempia säilyttämisen vähimmäisviitekokoja turskan, pilkkupagellin ja meribassin virkistyskalastuksessa. STECF analysoi toimitetun näytön ja totesi (11), että kaupalliselle kalastukselle määritetyn säilyttämisen vähimmäisviitekoon soveltaminen virkistyskalastukseen on myönteinen hoitotoimenpide, koska myös virkistyskalastus myötävaikuttaa yleiseen kalastuskuolevuuteen. Ehdotettu toimenpide olisi näin ollen sisällytettävä tähän asetukseen.
                  
               
                     (21)
                  
                  
                     Hyödyntämismallien optimoimiseksi, pyydysten valikoivuuden parantamiseksi ja tahattomien saaliiden vähentämiseksi on sen vuoksi aiheellista hyväksyä kyseisten jäsenvaltioiden esittämät tekniset toimenpiteet.
                  
               
                     (22)
                  
                  
                     Koska tässä asetuksessa säädetyt toimenpiteet vaikuttavat suoraan unionin alusten kalastuskauden suunnitteluun ja kalastuskauden taloudelliseen toimintaan, tämän asetuksen olisi tultava voimaan heti sen julkaisemisen jälkeen. Koska poisheittämissuunnitelmien osana hyväksyttyjen tiettyjen teknisten toimenpiteiden voimassaolo päättyy vuoden 2020 lopussa, tätä asetusta olisi sovellettava 1 päivästä tammikuuta 2021,
                  
               ON HYVÄKSYNYT TÄMÄN ASETUKSEN:
         
            1 artikla
            Muutetaan asetus (EU) 2019/1241 seuraavasti:
            
                        1.
                     
                     
                        lisätään liitteeseen I kohta seuraavasti:
                        
                                    ”q)
                                 
                                 
                                    kuteva euroopanhummeri, naaras (Homarus gammarus) ICES-alueilla 3a, 4a ja 4b.”;
                                 
                              
                  
                        2.
                     
                     
                        muutetaan liite V seuraavasti:
                        
                                    a)
                                 
                                 
                                    muutetaan A osa seuraavasti:
                                    
                                                i)
                                             
                                             
                                                lisätään taulukkoon rivi seuraavasti:
                                                
                                                            ”Euroopanhummeri (Homarus gammarus)
                                                         
                                                         
                                                            90 mm (selkäkilven pituus) Ruotsin talousvyöhykkeellä ICES-alueella 3a”
                                                         
                                                      
                                          
                                                ii)
                                             
                                             
                                                lisätään taulukon alapuolelle kohta seuraavasti:
                                                
                                                            —
                                                         
                                                         
                                                            
                                                                        ”1.
                                                                     
                                                                     
                                                                        Tässä osassa meribassille (Dicentrarchus labrax) Pohjanmerellä ja euroopanhummerille (Homarus gammarus) Ruotsin talousvyöhykkeellä Skagerrakissa ja Kattegatissa (ICES-alue 3a) määritettyjä säilyttämisen vähimmäisviitekokoja sovelletaan virkistyskalastukseen.”;
                                                                     
                                                                  
                                                      
                                          
                              
                                    b)
                                 
                                 
                                    lisätään B osaan kohdat seuraavasti:
                                    
                                                —
                                             
                                             
                                                
                                                            ”1.3
                                                         
                                                         
                                                            Taulukossa esitetyistä määrittelyistä poiketen pohjankatkaravun kalastuksessa voidaan käyttää kalapesää Skagerrakissa (ICES-alue 3a) edellyttäen, että on olemassa asianmukaiset kalastusmahdollisuudet sivusaaliskalastuksen kattamiseksi ja että pesä on
                                                            
                                                                        —
                                                                     
                                                                     
                                                                        varustettu neliösilmäisellä yläpaneelilla, jonka silmäkoko on vähintään 120 millimetriä;
                                                                     
                                                                  
                                                                        —
                                                                     
                                                                     
                                                                        vähintään kolmen metrin pituinen; ja
                                                                     
                                                                  
                                                                        —
                                                                     
                                                                     
                                                                        vähintään yhtä leveä kuin lajitteluristikko;
                                                                     
                                                                  
                                                      
                                          
                                                —
                                             
                                             
                                                
                                                            1.4
                                                         
                                                         
                                                            SepNepin (**) käyttö tämän asetuksen liitteen I mukaisesti vastaavana valikoivana laitteena sallitaan keisarihummerin (Nephrops norvegicus) kohdennetussa kalastuksessa.;
                                                         
                                                      
                                          (**)  ’SepNep’:llä tarkoitetaan ovitroolia,
                                                —
                                             
                                             
                                                jonka silmäkoko on 80–99 + ≥ 100 mm,
                                             
                                          
                                                —
                                             
                                             
                                                jossa on useita troolinperiä, joiden silmäkoko on vähintään 80–120 millimetriä ja jotka on kiinnitetty yhteen pidennysosaan; ylimmäisen troolinperän silmäkoko on vähintään 120 millimetriä ja se on varustettu erotuspaneelilla, jonka silmäkoko on enintään 105 millimetriä, ja
                                             
                                          
                                                —
                                             
                                             
                                                jossa voi lisäksi olla myös valinnainen lajitteluristikko, jonka tankojen väli on vähintään 17 millimetriä, edellyttäen että se on sellainen, että pienet keisarihummerit pääsevät siitä pakoon. ”;
                                             
                                          "
                        
                              
                                    c)
                                 
                                 
                                    Lisätään C osaan kohta seuraavasti:
                                    
                                                ”7.
                                             
                                             
                                                Euroopanhummeria koskevat toimenpiteet ICES-alueella 3a
                                             
                                          
                                                7.1
                                             
                                             
                                                Euroopanhummeria (Homarus gammarus) saa kalastaa Ruotsin talousvyöhykkeellä ICES-alueella 3a ainoastaan hummerimerroilla.
                                                Hummerimerroissa on oltava vähintään kaksi pyöreää pakoaukkoa, joiden läpimitta on vähintään 60 mm ja jotka sijaitsevat hummerimerran kunkin osaston alaosassa. Muilla pyydyksillä vahingossa pyydettyä hummeria ei saa vahingoittaa, ja se on päästettävä heti takaisin mereen.
                                             
                                          
                                                7.2
                                             
                                             
                                                Euroopanhummeria (Homarus gammarus) ei saa kalastaa, pitää aluksella, jälleenlaivata eikä purkaa aluksesta Ruotsin talousvyöhykkellä ICES-alueella 3a
                                                
                                                            a)
                                                         
                                                         
                                                            kaupallisessa kalastuksessa 1 päivän tammikuuta ja 20 päivän syyskuuta jälkeisen ensimmäisen maanantain välisenä aikana
                                                         
                                                      
                                                            b)
                                                         
                                                         
                                                            virkistyskalastuksessa 1 päivän joulukuuta ja 20 päivän syyskuuta jälkeisen ensimmäisen maanantain välisenä aikana.
                                                         
                                                      Muilla pyydyksillä vahingossa pyydettyä hummeria ei saa vahingoittaa, ja se on päästettävä heti takaisin mereen.”;
                                             
                                          
                              
                  
                        3.
                     
                     
                        muutetaan liitteessä VII oleva A osa seuraavasti:
                        
                                    a)
                                 
                                 
                                    korvataan alaviitteen 7 ensimmäinen virke seuraavasti:
                                    ”ICES-alueella 8c ja ICES-suuralueella 9 pyydettävästä piikkimakrillista (Trachurus spp.) 5 prosentin on oltava säilyttämisen vähimmäisviitekooltaan 12 senttimetriä kyseisten alueiden Espanjaa ja Portugalia koskevan kiintiön osalta. Kyseisen 5 prosentin rajoissa ICES-alueella 9a perinteisessä rantaverkkokalastuksessa (xávega) 1 prosentti voi olla alle 12 senttimetriä Portugalia koskevan kiintiön osalta.”;
                                 
                              
                                    b)
                                 
                                 
                                    lisätään taulukon alapuolelle kohta seuraavasti:
                                    
                                                ”1.
                                             
                                             
                                                Tässä osassa koljalle (Melanogrammus aeglefinus), seitille (Pollachius virens), lyyraturskalle (Pollachius pollachius), kummeliturskalle (Merluccius merluccius), lasikampelalle (Lepidorhombus spp.), merianturalle (Solea spp.), punakampelalle (Pleuronectes platessa), valkoturskalle (Merlangius merlangus), molvalle (Molva molva), tylppäpyrstömolvalle (Molva dipterygia), makrillille (Scomber spp.), sillille (Clupea harengus), piikkimakrillille (Trachurus spp.), sardellille (Engraulis encrasicolus) ja sardiinille (Sardina pilchardus) määritettyjä säilyttämisen vähimmäisviitekokoja sovelletaan virkistyskalastukseen lounaisilla vesillä. ICES-suuralueella 8 virkistyskalastuksessa pyydettyihin seuraaviin lajeihin sovelletaan kuitenkin seuraavia säilyttämisen vähimmäisviitekokoja:
                                                
                                                            Turska (Gadus morhua)
                                                         
                                                         
                                                            42 cm
                                                         
                                                      
                                                            Pilkkupagelli (Pagellus bogaraveo)
                                                         
                                                         
                                                            40 cm
                                                         
                                                      
                                                            Meribassi (Dicentrarchus labrax)
                                                         
                                                         
                                                            42 cm”
                                                         
                                                      
                                          
                              
                  
         
            2 artikla
            Voimaantulo ja soveltaminen
            Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
            Sitä sovelletaan 1 päivästä tammikuuta 2021.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 21 päivänä elokuuta 2020.
            
               
                  Komission puolesta
               
               Ursula VON DER LEYEN
               
                  Puheenjohtaja
               
            
         
         
            (1)  EUVL L 198, 25.7.2019, s. 105.
         
            (2)  Euroopan parlamentin ja neuvoston asetus (EU) N:o 1380/2013, annettu 11 päivänä joulukuuta 2013 , yhteisestä kalastuspolitiikasta, neuvoston asetusten (EY) N:o 1954/2003 ja (EY) N:o 1224/2009 muuttamisesta sekä neuvoston asetusten (EY) N:o 2371/2002 ja (EY) N:o 639/2004 ja neuvoston päätöksen 2004/585/EY kumoamisesta (EUVL L 354, 28.12.2013, s. 22).
         
            (3)  https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf, s. 165–169 (Pohjanmeri) ja 219–220 (lounaiset vedet).
         
            (4)  Neuvoston asetus (EU) 2020/123, annettu 27 päivänä tammikuuta 2020, unionin vesillä ja unionin kalastusaluksiin tietyillä unionin ulkopuolisilla vesillä sovellettavien tiettyjen kalakantojen ja kalakantaryhmien kalastusmahdollisuuksien vahvistamisesta vuodeksi 2020 (EUVL L 25, 30.1.2020, s. 1).
         
            (5)  Euroopan unionin ja Norjan välisissä Skagerrakin ja Kattegatin vuoden 2012 kalastuksen sääntelyä koskevien kalastusneuvottelujen yhteisesti sovittu pöytäkirja.
         
            (6)  Euroopan unionin ja Norjan 4 päivänä heinäkuuta 2012 tekemä, poisheittokiellon ja valvontatoimenpiteiden täytäntöönpanoa Skagerrakin alueella koskevia toimenpiteitä koskevien kalastusneuvottelujen yhteisesti sovittu pöytäkirja.
         
            (7)  Komission Delegoitu Asetus (EU) 2019/2238, annettu 1 päivänä lokakuuta 2019, tiettyjen pohjakalakantojen kalastusta Pohjanmerellä kaudella 2020–2021 koskevan purkamisvelvoitteen täytäntöönpanoa koskevien yksityiskohtien erittelemisestä (EUVL L 336, 30.12.2019, s. 34).
         
            (8)  https://stecf.jrc.ec.europa.eu/documents/43805/1710831/STECF+17-08+-+Evaluation+of+LO+joint+recommendations.pdf
         
            (9)  Komission delegoitu asetus (EU) N:o 1394/2014, annettu 20 päivänä lokakuuta 2014, tiettyä lounaisilla vesialueilla harjoitettavaa pelagista kalastusta koskevasta poisheittämissuunnitelmasta (EUVL L 370, 30.12.2014, s. 31).
         
            (10)  https://stecf.jrc.ec.europa.eu/documents/43805/1471816/STECF+16-10+-+Evaluation+of+LO+joint+recommendations.pdf, s. 86–87.
         
            (11)  https://stecf.jrc.ec.europa.eu/documents/43805/2660523/STECF+PLEN+20-01.pdf, s. 154–155.
      
      
         
            LIITE
            SepNep-pyydysten määrittelyt
            
               
            Troolinperän yläpuoli (kalatroolin perä)
            
                        •
                     
                     
                        Vähimmäissilmäkoko 120 mm (solmujen välissä)
                     
                  
                        •
                     
                     
                        Enintään 80 silmää (mukaan lukien jameet)
                     
                  Troolinperän alapuoli (hummeritroolin perä)
            
                        •
                     
                     
                        Vähimmäissilmäkoko 80 mm (solmujen välissä)
                     
                  
                        •
                     
                     
                        Enintään 110 silmää (mukaan lukien jameet)
                     
                  Erotuspaneeli
            
                        •
                     
                     
                        Erotuspaneeli olisi kiinnitettävä kaikkeen troolin verkkomateriaaliin siten, että kala/keisarihummeri pääsee troolin alempaan osastoon ainoastaan kulkemalla paneelin silmien läpi. Paneelin olisi ohjattava suuret yksilöt kohti troolinperän yläpuolen sisääntuloa. Paneelin alkupää olisi kiinnitettävä troolin runkoon.
                     
                  
                        •
                     
                     
                        Enimmäissilmäkoko 105 mm (solmujen välissä)
                     
                  
                        •
                     
                     
                        Paneelin vähimmäispituus 100# silmää
                     
                  
                        •
                     
                     
                        Paneelin takareunan leveys enintään 16# silmää
                     
                  
                        •
                     
                     
                        Paneelin etureunan leveyden olisi oltava enintään 88 prosenttia troolin leveydestä. Tämä tarkoittaa esimerkiksi suhdetta 2 paneelin silmää (105 mm) 3:een troolin silmään (80 mm).
                        
                                    o
                                 
                                 
                                    Jotta paneeli toimisi tehokkaasti, suositellaan käytettävän kaksinkertaisesti solmittua Dyneemaa.
                                 
                              
                                    o
                                 
                                 
                                    Paneelin alle kiinnitetyt kellukkeet nostavat etuosaa ja tehostavat hummereiden siivilöintiä.
                                 
                              
                  Ristikko (vapaaehtoinen)
            
                        •
                     
                     
                        Ristikko olisi kiinnitettävä koko sen ympärillä olevaan troolinperän tai pidennyksen verkkomateriaaliin siten, että sisääntulo troolinperän alempaan puoliskoon on mahdollista vain ristikon yläaukoista.
                     
                  
                        •
                     
                     
                        Tankojen väli vähintään 17 mm
                     
                  
                        •
                     
                     
                        Ristikon kulman olisi oltava 40 ja 90 asteen välillä, suositus on 45 astetta
                     
                  
                        •
                     
                     
                        Sisääntulo troolinperän alempaan puoliskoon olisi oltava ristikon yläosassa.
                     
                  
                        •
                     
                     
                        Ristikon vertikaalisen sisääntulon troolinperän alempaan puoliskoon olisi oltava enintään 35 prosenttia vertikaalisten tankoaukkojen ja troolinperän alemman puoliskon aukon yhteispituudesta.
                     
                  
                        •
                     
                     
                        Pidennyksen tai troolinperän yläosaan kiinnitetään painava köysiverho (72 gr/m, köyden läpimitta 6 mm), vähintään 4 silmää ennen ristikon pohjaosaa.
                     
                  
                        •
                     
                     
                        Painavan köysiverhon pituus olisi valittava niin, että köydet ulottuvat ristikon alatankojen läpi.